b'\n_START_ARTICLE_\nSarah Young\n_START_SECTION_\nBiografija\n_START_PARAGRAPH_\nSara Jang gim\xc4\x97 Sidkupe, Londonas grafyst\xc4\x97je, siuv\xc4\x97jos ir statyb\xc5\xb3 in\xc5\xbeinieriaus \xc5\xa1eimoje. Ji taip pat turi jaunesn\xc4\xaf brol\xc4\xaf._NEWLINE_Sara augo Hemp\xc5\xa1yre, kur jau vaikyst\xc4\x97je i\xc5\xa1ry\xc5\xa1k\xc4\x97jo jos drovumas bei intraverti\xc5\xa1kumas. Sara beveik neturi vaikyst\xc4\x97s nuotrauk\xc5\xb3, nes man\xc4\x97 esanti negra\xc5\xbei ir nem\xc4\x97go fotografuotis._NEWLINE_Mokykloje svajojo tapti odontologe._NEWLINE_Prad\xc4\x97jusi fizi\xc5\xa1kai anksti br\xc4\x99sti, Sara drov\xc4\x97josi savo k\xc5\xabno, ta\xc4\x8diau netrukus suprato traukianti vyr\xc5\xb3 d\xc4\x97mes\xc4\xaf._NEWLINE_1986 met\xc5\xb3 saus\xc4\xaf j\xc4\x85 autobuso stotel\xc4\x97je u\xc5\xbekalbino fotografas, ie\xc5\xa1kantis mergin\xc5\xb3, norin\xc4\x8di\xc5\xb3 pozuoti laikra\xc5\xa1\xc4\x8dio \xe2\x80\x9eThe Sun\xe2\x80\x9c Tre\xc4\x8diajam puslapiui. Sar\xc4\x85 labai nustebino pasi\xc5\xablymas, nes ji vis dar laik\xc4\x97 save negra\xc5\xbeia. Vis tik matydama galimyb\xc4\x99 tokiu b\xc5\xabdu \xc4\xafveikti savo drovum\xc4\x85, ji pasitar\xc4\x97 su motina ir, gavusi \xc5\xa1ios sutikim\xc4\x85, vasario m\xc4\x97nes\xc4\xaf stojo prie\xc5\xa1 objektyv\xc4\x85._NEWLINE_Rezultatas buvo nelauktai geras ir Sara sulauk\xc4\x97 pasi\xc5\xablymo tapti foto modeliu._NEWLINE_Sulaukusi 17, Sara i\xc5\xa1sik\xc4\x97l\xc4\x97 i\xc5\xa1 nam\xc5\xb3 ir kartu su draugu apsigyveno Londone, kur toliau t\xc4\x99s\xc4\x97 modelio darb\xc4\x85. Nors gyvenime ji ir toliau liko intravert\xc4\x97, pozuodama prie\xc5\xa1 kameras ji visi\xc5\xa1kai pasikeisdavo._NEWLINE_Po met\xc5\xb3 jos draugas pasi\xc5\xabl\xc4\x97 dalyvauti vieno \xc5\xbeurnalo organizuojamoje pornografin\xc4\x97je foto sesijoje. Tuo metu Anglijoje pornografijos reputacija buvo labai prasta, ta\xc4\x8diau viena Saros pa\xc5\xbe\xc4\xafstama, jau pozavusi pana\xc5\xa1ioms nuotraukoms, j\xc4\x85 patikino, kad viskas vyksta labai profesionaliai ir su modeliais elgiamasi labai pagarbiai. Taigi Sara sutiko su pasi\xc5\xablymu ir i\xc5\xa1vyko \xc4\xaf Costa de Sol, kur jai teko pozuoti kartu su dar 5 vyrais. Nuotraukos suk\xc4\x97l\xc4\x97 nema\xc5\xbeai apkalb\xc5\xb3, kad Did\xc5\xbeiosios Britanijos modelis ry\xc5\xbeosi tokiai atvirai fotosesijai._NEWLINE_1989 met\xc5\xb3 kov\xc4\x85 Saros agentas Vokietijoje susitiko su Hansu Moseriu (dar \xc5\xbeinomu kaip Sascha Alexander), vienu did\xc5\xbeiausiu pornografijos magnatu Europoje. \xc5\xa0is tuo metu buvo ved\xc4\x99s vien\xc4\x85 i\xc5\xa1 \xc5\xbeymiausi\xc5\xb3 pornografijos \xc5\xbevaig\xc5\xbed\xc5\xbei\xc5\xb3 Terez\xc4\x85 Orlovski ir kartu tur\xc4\x97jo bendr\xc4\x85 versl\xc4\x85. Tereza jau buvo pasitraukusi i\xc5\xa1 aktyvios aktor\xc4\x97s karjeros ir j\xc5\xb3 santykiai buvo labai \xc4\xaftempti. Tais pa\xc4\x8diais metais jie i\xc5\xa1siskyr\xc4\x97, o \xc5\xbemonai atiteko did\xc5\xbeioji dalis judviej\xc5\xb3 turto._NEWLINE_I\xc5\xa1vyd\xc4\x99s Saros nuotraukas, Hansas pakviet\xc4\x97 j\xc4\x85 foto sesijai \xc4\xaf Hanover\xc4\xaf, \xc4\xaf\xc5\xbevelgdamas galimyb\xc4\x99 padaryti j\xc4\x85 tokia pat \xc5\xbeinoma, kaip ir Tereza._NEWLINE_Hansas paskambino Saros agentui ir parei\xc5\xa1k\xc4\x97 galintis padaryti i\xc5\xa1 jos pirmo ry\xc5\xa1kumo pornografijos \xc5\xbevaig\xc5\xbed\xc4\x99. \xc5\xa0is suabejojo ar Sara sutiks, ta\xc4\x8diau \xc5\xa1ios atsakymas j\xc4\xaf priblo\xc5\xa1k\xc4\x97. V\xc4\x97liau agentas Hansui pasakojo: \xe2\x80\x9e\xe2\x80\x93 \xc4\xaesivaizduokite, a\xc5\xa1 pasakiau Sarai apie jus ir kaip a\xc5\xa1 atsisakiau j\xc5\xabs\xc5\xb3 pasi\xc5\xablymo ir ar \xc5\xbeinote, k\xc4\x85 ji pasak\xc4\x97?\xe2\x80\x9c \xe2\x80\x9e\xe2\x80\x93 Ar j\xc5\xabs i\xc5\xa1prot\xc4\x97jot Bilai? \xc5\xbdinoma, a\xc5\xa1 sutinku\xe2\x80\x9c. _NEWLINE_Sarai tuo metu jau buvo \xc4\xafkyr\xc4\x97j\xc4\x99s modelio darbas ir ji nor\xc4\x97jo naujos veiklos. 1989 met\xc5\xb3 rugs\xc4\x97j\xc4\xaf ji atvyko \xc4\xaf Hanover\xc4\xaf. Sara buvo po ilgos ligos, numetusi nema\xc5\xbeai svorio, be to, pasidariusi kr\xc5\xabtin\xc4\x97s ma\xc5\xbeinimo operacij\xc4\x85 ir padar\xc4\x97 Hansui visai kitok\xc4\xaf \xc4\xafsp\xc5\xabd\xc4\xaf nei \xc5\xa1is tik\xc4\x97josi. Norint pasiekti planuojam\xc4\x85 rezultat\xc4\x85, jai teko v\xc4\x97l daryti operacij\xc4\x85, kad atgauti buvusias formas. Tais pa\xc4\x8diais metais buvo sukurtas ir pirmasis filmas._NEWLINE_Netrukus Hanso Moserio ir Saros Jang duetas tapo pagrindiniu rei\xc5\xa1kiniu, diktuojan\xc4\x8diu pornografijos k\xc5\xabrimo madas visai Europai. Saros populiarumas, ypa\xc4\x8d Vokietijoje, gerokai per\xc5\xbeeng\xc4\x97 suaugusi\xc5\xb3j\xc5\xb3 \xc5\xbeanro ribas ir j\xc4\x85 ne kart\xc4\x85 kviet\xc4\x97 \xc4\xaf \xc4\xafvairias televizijos laidas ar pokalbi\xc5\xb3 \xc5\xa1ou, o j\xc4\x85 pavert\xc4\x97 garsiausia de\xc5\xa1imto de\xc5\xa1imtme\xc4\x8dio vidurio pornografijos aktore. Sara Jang tapo pirm\xc4\x85ja aktore, kuri u\xc5\xbe pasirodym\xc4\x85 viename porno filme gavo vieno milijono doleri\xc5\xb3 honorar\xc4\x85._NEWLINE_1991 metais ji Las Vegase susituok\xc4\x97 su Hansu, kuriam tai buvo jau tre\xc4\x8dioji santuoka. Sarai buvo 20, o jos vyrui\xc2\xa0\xe2\x80\x93 46._NEWLINE_Per savo karjer\xc4\x85 Sara Jang suvaidino daugiau kaip 30 pornografini\xc5\xb3 film\xc5\xb3. Garsiausi j\xc5\xb3 buvo sukurti kaip parodijos klasikiniams literat\xc5\xabros k\xc5\xabriniams arba kino juostoms: \xe2\x80\x9eDekameronas\xe2\x80\x9c pagal D\xc5\xbeovanio Boka\xc4\x8do knyg\xc4\x85, \xe2\x80\x9eHamletas\xe2\x80\x9c pagal Viljam\xc4\x85 \xc5\xa0ekspyr\xc4\x85 bei \xe2\x80\x9eNikita\xe2\x80\x9c pagal to paties pavadinimo Liuko Besono film\xc4\x85. Beveik visi filmai, kuriuose vaidino Sara, buvo sukurti Vokietijoje arba Vengrijoje._NEWLINE_1992 metais Hanoveryje Sara atidar\xc4\x97 sekso reikmen\xc5\xb3 parduotuv\xc4\x99 \xe2\x80\x9eSarah Young Erotic Markt\xe2\x80\x9c, kuri po to i\xc5\xa1plito ir \xc4\xaf kitus \xc5\xa1alies miestus._NEWLINE_1997 metais, prad\xc4\x97jus drasti\xc5\xa1kai ma\xc5\xbe\xc4\x97ti honorarams, Sara nusprend\xc4\x97 baigti savo karjer\xc4\x85. Netrukus ji i\xc5\xa1siskyr\xc4\x97 su Hansu ir i\xc5\xa1vyko gyventi \xc4\xaf JAV, visi\xc5\xa1kai pasitraukdama i\xc5\xa1 vie\xc5\xa1o gyvenimo.'